2.3

Acest ghid ar trebui să prezinte, foarte pe scurt, următoarele organisme beneficiare: 2.3.1 Fundația IFRS, International Financial Reporting Standards Foundation, a înlocuit-o pe cea care purta inițial denumirea de IASCF (International Accounting Standards Committee Foundation – Fundația Comitetului pentru Standardele Internaționale de Contabilitate) și reprezintă organul care, la nivel mondial, alături de IFRIC, redactează standardele contabile pentru întocmirea situațiilor financiare ale societăților cotate la bursă din UE. Aceste principii au fost incluse în dreptul Uniunii. De Fundația IFRS depind organismele care activează în domeniul tehnic, IASB și Comitetul de interpretare al IFRS ( IFRS Interpretation Committee ). Guvernanța este asigurată de o serie de entități care au funcții asupra cărora cu greu ne putem pronunța: pe lângă Consiliu ( Board ), există un consiliu de monitorizare ( Monitoring Board ),un Consiliu Consultativ pentru Standarde ( Standards Advisory Committee ) și un Comitet de supraveghere a procedurilor ( Due Process Oversight Committee ). 2.3.1.1 Comisia recunoaște rolul primordial pe care îl deține IFRS, ca organism de standardizare la nivel mondial, și recomandă ca sprijinul acordat deja IASCF să continue printr-un sistem stabil de cofinanțare. Unele state membre participă deja la acest program, iar UE, la rândul său, a finanțat cheltuielile pe 2011 în proporție de 17 %. 2.3.2 EFRAG, European Financial Reporting Advisory Group, este consultantul tehnic al Comisiei pe probleme de raportare financiară. Este vorba despre o organizație privată, înființată în 2001, care inițial era supusă unui control proporțional cu contribuțiile financiare ale diverșilor participanți, printre care și Comisia. Din 2008, structura sa a fost modificată, astfel încât să reflecte mai fidel rolul său în materie de politică publică pe care EFRAG l-a dobândit între timp ca platformă care să reprezinte vocea Europei în materie de contabilitate. În timp ce drepturile de reprezentare și de vot aparțin în continuare organismelor de conducere ale EFRAG, Adunarea generală și Consiliul de supraveghere ( General Assembly și Supervisory Board ), în prezent mai buna guvernanță este asigurată de un Comitet pentru planificare și resurse ( Planning and Ressource Committe – PRC ) și, în special, de un consiliu de supraveghere consolidat ( Supervisory Board ) alcătuit din 17 persoane, reprezentanți ai părților interesate: entitățile care elaborează și cele care utilizează situațiile financiare, organisme financiare, precum și patru experți în politici publice desemnați de Comisie. 2.3.2.1 În opinia Comisiei, EFRAG necesită fonduri consistente și pe termen lung pentru a-și păstra credibilitatea și independența; diverse mari state membre participă direct la susținerea sa. Comisia cofinanțează EFRAG în numele statelor membre mai mici. 2.3.3 PIOB, Public Interest Oversight Board (Consiliul de supraveghere a interesului public) este o fundație spaniolă, cu sediul la Madrid. Deși are statut privat, aceasta reprezintă un organism de mare autoritate și cu pondere, care garantează respectarea procedurilor, a supravegherii și transparenței standardelor de audit internaționale, dictate de IFAC (International Federation of Accountants – Federația Internațională a Contabililor), un organism privat, reprezentant al contabililor și auditorilor la nivel mondial. Partenerii săi principali sunt Grupul de monitorizare ( Monitoring Group – MG ) și însuși IFAC; MG reprezintă autoritățile de reglementare și instituțiile internaționale la cel mai înalt nivel (1). Guvernanța PIOB este asigurată de 10 membri, dintre care doi sunt desemnați de Comisie. 2.3.3.1 Decizia din 2009 aloca PIOB o finanțare care, în 2011, reprezenta 22 % din cheltuielile eligibile; Comisia conlucrează strâns cu acest organism și, totodată, a contribuit la formarea personalului său în ceea ce privește bugetul UE. Pe de altă parte, se pare că trebuie revizuită structura rețelei de finanțatori: în afară de Comisie, doar IFAC mai contribuie, cu 78 %, la acoperirea cheltuielilor restante. Comisia ia măsuri pentru „diversificarea” finanțărilor, vizând consolidarea independenței PIOB în raport cu IFAC: pe lângă contribuțiile promise pentru 2013 de câteva instituții internaționale, este în desfășurare o campanie de strângere de fonduri de la donatori din lumea întreagă, lansată de un grup operativ ad-hoc.